กสิกรไทยปล่อยกู้บินไทยจัดหาเครื่องบิน
ธนาคารกสิกรไทย จับมือสถาบันการเงินต่างชาติ สนับสนุนสินเชื่อเพื่อการจัดหาเครื่องบินให้แก่การบินไทย
21 ม.ค. 2556

ธนาคารกสิกรไทย จับมือสถาบันการเงินต่างชาติ สนับสนุนสินเชื่อเพื่อการจัดหาเครื่องบินให้แก่การบินไทย
นายวศิน วณิชย์วรนันต์ รองกรรมการผู้จัดการ ธนาคารกสิกรไทย เปิดเผยว่า ธนาคารกสิกรไทย ได้รับความไว้วางใจจากบริษัท การบินไทย แต่งตั้งเป็น Mandated Lead Arranger ร่วมกับธนาคารเครดิต อะกรีโคล คอปอร์เรท แอนด์ อินเวสเม้นท์ (CA CIB) สถาบันการเงินชั้นนำจากฝรั่งเศส และธนาคารแลนด์เดสแบงก์ เฮสเสน-ทูริงเก้น จิโรเซนเทรล (Helaba) ซึ่งเป็นสถาบันการเงินชั้นนำของเยอรมัน สนับสนุนทางการเงินแก่การบินไทย  เพื่อจัดหาเครื่องบินแอร์บัส รุ่น A330-300 จำนวน 2 ลำ วงเงินรวม 137.8 ล้านยูโร แบ่งเป็นวงเงินสินเชื่อของธนาคารกสิกรไทย 64.5 ล้านยูโร ธนาคารแลนด์เดสแบงก์ เฮสเสน-ทูริงเก้น จิโรเซนเทรเล 41.6 ล้านยูโร และธนาคารเครดิต อะกริโคล คอปอร์เรท แอนด์ อินเวสเม้นท์ 31.7 ล้านยูโร
ปัจจุบันการสนับสนุนสินเชื่อเพื่อจัดหาเครื่องบินในประเทศไทยมีข้อจำกัด เนื่องจากยังไม่มีกฎหมายรองรับในเรื่องการจำนองเครื่องบิน ทำให้ไม่สามารถจดจำนองเครื่องบินในประเทศไทยได้ อีกทั้งยังมีข้อจำกัดเรื่องต้นทุนทางการเงินสกุลต่างประเทศ ทำให้ที่ผ่านมามีเพียงธนาคารต่างประเทศให้การสนับสนุนและมีรูปแบบการให้สินเชื่อโดยการจัดโครงสร้างการกู้เงินในต่างประเทศ ที่ผ่านมาในประเทศไทย จะใช้รูปแบบลีสซิ่งแบบทั่วไปสำหรับการจัดหาเครื่องบินขนาดเล็กหรือเครื่องบินส่วนบุคคล
ส่วนการปล่อยกู้ในครั้งนี้ รูปแบบที่ธนาคารฯ ร่วมกับธนาคารต่างประเทศให้การสนับสนุน เป็นโครงสร้างที่เป็นสากล เป็นแนวทางปฏิบัติที่ธนาคารสากลทั่วโลกใช้ในการสนับสนุนทางการเงินเพื่อจัดหาเครื่องบินให้กับสายการบิน เป็นโครงสร้างที่ช่วยให้ต้นทุนทางการเงินของการบินไทยลดลง และให้ประโยชน์สูงสุดกับการบินไทย โดยมีการจัดตั้งบรรษัทเฉพาะกิจขึ้นที่ต่างประเทศ และมีการปล่อยกู้ที่บริษัทดังกล่าว เพื่อลดความเสี่ยงของธนาคาร 
นายสรจักร เกษมสุวรรณ กรรมการผู้อำนวยการใหญ่ บริษัท การบินไทย เปิดเผยว่า ความร่วมมือครั้งนี้เป็นการสนับสนุนสินเชื่อเพื่อจัดหาเครื่องบินแอร์บัส เอ330-300 จำนวน 2 ลำ ซึ่งเป็นส่วนหนึ่งของโครงการจัดหาเครื่องบินของการบินไทยระหว่างปี 2554 -2557 เพื่อพัฒนาฝูงบินและเพิ่มศักยภาพทางการเงิน โดยการบินไทยจะนำเครื่องบินรุ่นดังกล่าวมาให้บริการในเส้นทางบินภูมิภาค อาทิ นาริตะ ฮ่องกง เซี่ยงไฮ้ ไทเป เป็นต้น เครื่องบินแอร์บัส A 330-300 สามารถบรรทุกผู้โดยสารได้ 299 ที่นั่ง แบ่งเป็นที่นั่งชั้นธุรกิจ 36 ที่นั่ง และที่นั่งชั้นประหยัด 263 ที่นั่ง พร้อมติดตั้งสิ่งอำนวยความสะดวกให้แก่ผู้โดยสารอย่างครบครัน เป็นการเพิ่มขีดความสามารถในการแข่งขันเพื่อสร้างความพึงพอใจสูงสุดให้กับลูกค้า และเครื่องบินใหม่ยังช่วยให้การบินไทยบริหารจัดการต้นทุนเชื้อเพลิงได้อย่างมีประสิทธิภาพยิ่งขึ้น